Tovább forgatják a Bond-filmet - Kultúrpart
A Rockcsillagok Falára került az Illés zenekar
Tovább forgatják a Bond-filmet
Bár a legújabb 007-es mozi, a Spectre forgatókönyvének egyik változatát ellopták, nem áll le a forgatás. Az Eon Productions közölte, szombat reggel jutott tudomásukra az, hogy a Spectre korai verziója is a Sony stúdió számítógépeiről ellopott anyagok között van.
"Az EON Productions aggódik amiatt, hogy azoknak a feleknek, akiknek átadták az ellopott forgatókönyvet, szándékukban áll közzétenni vagy ismertetni a tartalmát" - foglalták közleményükbe a producerek arra figyelmeztetve benne, hogy a film forgatókönyvét a brit szerzői jogok védik. A kalózok a filmstúdió öt filmjét tették fel illegálisan a világhálóra, és több gigabájtnyi személyes adatot is elloptak, közöttük a Sony Pictures 47 ezer alkalmazottjának és harmadik személyeknek a címét és társadalombiztosítási számát.
A november 24-i kibertámadást követően a mindmáig ismeretlen hekkercsoport azt követelte, hogy állítsa le a Sony a The Interview című filmjének bemutatását. Az észak-amerikai mozikba december 25-én kerülő filmben Seth Rogen és James Franco újságírókat alakítanak, akiket a CIA megbíz Kim Dzsong Un észak-koreai vezető meggyilkolásával. A hekkerek szerint ez a "terrorista" film "megtörheti a térség békéjét és háborút idézhet elő". Az ügyben FBI-vizsgálat indult.
Egyes szakértők úgy vélték, Észak-Korea áll a hekkertámadás hátterében, ám ezt az ország hivatalosan cáfolta. A Daniel Craig és Christoph Waltz főszereplésével készülő új James Bond-film a tervek szerint 2015. november 6-án kerülne a mozikba. A forgatás egy hete kezdődött a londoni Pinewood stúdióban. Rendezője Sam Mendes, aki a 2012-es Skyfall után másodszor rendez 007-es filmet. Robert Lawson, a Sony szóvivője a Reuters brit hírügynökségnek cáfolta azokat a sajtóban megjelent híreket, amelyek szerint a hackertámadás miatt leálltak a Spectre forgatásával.
https://kulturpart.hu/api/trackback/id/tr497940410